b'\n_START_ARTICLE_\nBronius Kaz\xc4\x97nas\n_START_SECTION_\nBiografija\n_START_PARAGRAPH_\nI\xc5\xa1 ma\xc5\xbeens pam\xc4\x97g\xc4\x99s muzik\xc4\x85, prad\xc5\xbeioje jos mok\xc4\x97si pas t\xc4\x97v\xc4\x85, o v\xc4\x97liau lank\xc4\x97 Tred Waringo muzikos studij\xc4\x85. Baig\xc4\x99s \xc5\xa0v. Juozapo mokykl\xc4\x85 ir \xc5\xa0v. Kazimiero auk\xc5\xa1tesni\xc4\x85j\xc4\x85 lituanistin\xc4\x99 mokykl\xc4\x85, 1972\xe2\x80\x931976 m. Clevelando valstybiniame universitete studijavo muzikos pedagogik\xc4\x85 ir \xc4\xafgijo bakalauro laipsn\xc4\xaf. Suorganizavo ir 1974\xe2\x80\x931976 m. vadovavo 80 dalyvi\xc5\xb3 student\xc5\xb3 mi\xc5\xa1riajam chorui._NEWLINE_Nuo 1975 m. mokytojavo St. Rose mokykloje, tobulinosi dirigent\xc5\xb3 kursuose Filadelfijoje, kur jam teko diriguoti chorui ir simfoniniam orkestrui. Gav\xc4\x99s stipendij\xc4\x85, 1976\xe2\x80\x931978 m. studijavo chorvedyb\xc4\x85 ir dainavim\xc4\x85 Cincinnati, OH, universitete ir \xc4\xafgijo dirigento magistro laipsn\xc4\xaf. Mokslus baig\xc4\x97 gerai, buvo apdovanotas auksin\xc4\x97s lyros \xc5\xbeenkleliu ir pakeltas \xc4\xaf \xe2\x80\x9eGuests of Honor\xe2\x80\x9c._NEWLINE_1978\xe2\x80\x931980 m. dainavimo mokytojas Fort Thomaso, KY, mokykloje. 1981\xe2\x80\x931982 m. Cincinnati universiteto vyr\xc5\xb3 Glee Club direktorius, nuo 1982 m. Denisono, OH, ir Kento, OH, universitet\xc5\xb3 chor\xc5\xb3 direktorius. Dirigavo Philadelphijos \xe2\x80\x9eSingers and Concerto Soloists\xe2\x80\x9c, buvo New World plok\xc5\xa1teli\xc5\xb3 leid\xc4\x97jo asistentas ir muzikos direktorius._NEWLINE_Didel\xc4\x99 praktik\xc4\x85 \xc4\xafgijo b\xc5\xabdamas dr. Riverso asistentu. Dirigentui Robertui Shaw pad\xc4\x97jo parengti chorus i\xc5\xa1vykoms \xc4\xaf Europ\xc4\x85, dirigavo Kento universiteto simfoniniam orkestrui ir chorui. Kaip solistas dainavo su Cincinnati simfoniniu orkestru ir chorais, koncertavo \xc5\xa0veicarijoje, Pranc\xc5\xabzijoje, Rusijoje, Lenkijoje, Anglijoje, Belgijoje, Portugalijoje. Yra atlik\xc4\x99s solo partij\xc5\xb3 daugelyje muzikini\xc5\xb3 veikal\xc5\xb3._NEWLINE_1985 m. bir\xc5\xbeelio 9 d. apgyn\xc4\x97 muzikos daktaro disertacij\xc4\x85. 1986 m. kaip solistas debiutavo G. Rossini operoje \xe2\x80\x9eVilius Telis\xe2\x80\x9c \xc4\x8cikagos lietuvi\xc5\xb3 operoje. 1989 m. baland\xc5\xbeio 29 d. \xe2\x80\x93 1989 m. baland\xc5\xbeio 30 d. dirigavo Lietuvi\xc5\xb3 operoje G. Verdi oper\xc4\x85 \xe2\x80\x9eTrubad\xc5\xabras\xe2\x80\x9c. 1987\xe2\x80\x931989 m. M. K. \xc4\x8ciurlionio meno ansamblio meno vadovas ir dirigentas._NEWLINE_Yra muzikinio veikalo \xe2\x80\x9eK\xc5\xabr\xc4\x97jai\xe2\x80\x9c bendraautoris, skait\xc4\x99s nema\xc5\xbea paskait\xc5\xb3, peln\xc4\x99s diplom\xc5\xb3 ir stipendij\xc5\xb3. Priklauso lietuvi\xc5\xb3 ir amerikie\xc4\x8di\xc5\xb3 profesional\xc5\xb3 \xc4\xafvairioms muzik\xc5\xb3 organizacijoms. 1984 m. 7-osios lietuvi\xc5\xb3 tautini\xc5\xb3 \xc5\xa1oki\xc5\xb3 \xc5\xa1vent\xc4\x97s Coliseum, Richfielde, OH, muzikos tvarkytojas ir dirigentas. Pad\xc4\x97jo t\xc4\x97vui mokyti \xe2\x80\x9eRamov\xc4\x97n\xc5\xb3\xe2\x80\x9c vyr\xc5\xb3 chor\xc4\x85 Klyvlende, v\xc4\x97liau Saint Petersburge, FL, lietuvi\xc5\xb3 choro vadovas.'